  Туспуктэм: Григорий Фомин Майя Бывальцева 2023-тӥ арын толшоре Удмуртиын 1 сюрлэсь трос вож нуныосты выжыысь выжые паласькись висёнъёслы эскеризы. Со сярысь элькунысь тазалыкез утёнъя министерстволэн пресс-службаез ивортӥз. « Толшоре элькунын вордскем 1 сюрс 111 вож нуныос пӧлысь толшоре 1 сюрс 108-эз кыкетӥ нуналаз эскеронэз ортчизы, куинезлэсь анализ берегес басьтӥзы. Шумпотымон, толшоре эскерем пиналъёслэсь 36 висёнъёс пӧлысь одӥгез но шараямтэ. Валантэмгес дыръя ми анализъёсты федерал центръёсы ыстӥськом, толшоре сыӵе эскерон куать учырын кулэ луиз » Елена Осипова, Удмуртиысь тазалыкез утёнъя министерствоысь эм генетикая внештатной ӧнерчи, Нырысетӥ элькун эмъюртысь медико-генетической консультацилэн кивалтӥсез Солэн кылъёсызъя, Удмуртиын арлы быдэ 15 пала учырын выжыысь выжые паласькись секыт висёнъёсты шараяло. « Шараяськиз ке но, анай-атайёс куалектыны но чигӥськыны кулэ ӧвӧл. Ми эмъяны луоно висёнъёслы тестирвоание ортчытӥськом. Соосты дыраз шараян но шонер эмъян нылпилы умой будыны но юнманы юрттэ » Елена Осипова, Удмуртиысь тазалыкез утёнъя министерствоысь эм генетикая внештатной ӧнерчи, Нырысетӥ элькун эмъюртысь медико-генетической консультацилэн кивалтӥсез Тодэ вайытом, 2023-тӥ арысен Россиын вож нуныослэсь тазалыксэс эскерон программаез паськытатӥзы. Табере вож нуныослэсь вирзэс басьтозы но выжыысь выжые паласькись 36 висёнъёслы эскерозы, азьвыл вить висёнъёслы чаклало вал.  Тегъёс: Тазалык нылпиос Удмуртия  